CELEX: 32009D0072
Language: hu
Date: 2008-12-15 00:00:00
Title: 2009/72/EK: A Bizottság határozata ( 2008. december 15. ) fizetési rendszerekkel foglalkozó piaci szakértői csoport felállításáról

28.1.2009   
            
            
               HU
            
            
               Az Európai Unió Hivatalos Lapja
            
            
               L 24/15
            
         
      A BIZOTTSÁG HATÁROZATA
   
   (2008. december 15.)
   fizetési rendszerekkel foglalkozó piaci szakértői csoport felállításáról
   (2009/72/EK)
   AZ EURÓPAI KÖZÖSSÉGEK BIZOTTSÁGA,
   tekintettel az Európai Közösséget létrehozó szerződésre,
   mivel:
   
               (1)
            
            
               A Közösség egyik fő célja a belső piac megfelelő működésének biztosítása, amelynek alapvető részét képezik a fizetési szolgáltatások. A gyors innováció és technológiai fejlődés korában a belső piac szempontjából fontos, hogy megbízható, felhasználóbarát, hatékony és biztonságos fizetési rendszerek működjenek, amelyek a szolgáltatók és a felhasználók javát is szolgálják.
            
         
               (2)
            
            
               A jobb szabályozás elveivel összhangban a Bizottság nagy fontosságot tulajdonít a különböző érdekelt felekkel – különösen a fizetési szolgáltatókkal és a felhasználókkal – folytatott megfelelő konzultációnak a fizetési rendszerekre vonatkozó politika kidolgozása során. E célból a Bizottságnak szüksége lehet a szakértőket magában foglaló tanácsadó testület véleményének kikérésére.
            
         
               (3)
            
            
               Ezért szakértői csoportot kell létrehozni a fizetési rendszerek területén, és meg kell határozni feladatait és felépítését.
            
         
               (4)
            
            
               Ahogyan azt a pénzügyi szolgáltatásokra vonatkozó szakpolitikáról (2005–2010) szóló fehér könyvben kijelentette, a Bizottság nagy fontosságot tulajdonít az arányos felhasználói képviseletnek. Ezért a csoportnak segítenie kell a Bizottságot abban, hogy kihasználhassa az érdekelt felek legmegfelelőbb képviseletének előnyeit.
            
         
               (5)
            
            
               A csoportot a fizetési rendszerek területén megfelelő szaktudással rendelkező egyénekből kell összeállítani. Mindazonáltal a magánszféra érdekelt feleinek képviselőire kell korlátozódnia, mivel az állami hatóságok és a központi bankok már rendelkeznek saját tanácsadó csoporttal a fizetési rendszerek területén.
            
         
               (6)
            
            
               A csoport segíti a Bizottságot a fizetési rendszereket érintő szakpolitika előkészítésében és végrehajtásában.
            
         
               (7)
            
            
               A 2001/844/EK, ESZAK, Euratom bizottsági határozattal (1) a Bizottság eljárási szabályzatához csatolt biztonsági rendelkezések sérelme nélkül meg kell állapítani azokat a szabályokat, amelyek szerint az új csoport tagjai információkat hozhatnak nyilvánosságra.
            
         
               (8)
            
            
               A csoport tagjaival kapcsolatos személyes adatokat a személyes adatok közösségi intézmények és szervek által történő feldolgozása tekintetében az egyének védelméről, valamint az ilyen adatok szabad áramlásáról szóló, 2000. december 18-i 45/2001/EK európai parlamenti és tanácsi rendeletnek (2) megfelelően kell feldolgozni,
            
         A KÖVETKEZŐKÉPPEN HATÁROZOTT:
   1. cikk
   Fizetési rendszerekkel foglalkozó piaci szakértői csoport
   Ez a határozat létrehozza a fizetési rendszerekkel foglalkozó piaci szakértői csoportot (a továbbiakban: a csoport).
   2. cikk
   Feladatkör
   A csoport feladatai a következők:
   
               a)
            
            
               a Bizottság segítése a fizetési rendszereket érintő jogi aktusok vagy szakpolitikai kezdeményezések előkészítése során, beleértve a pénzforgalmi szektorhoz és a felhasználókhoz kapcsolódó csalások megelőzésére vonatkozó kérdéseket;
            
         
               b)
            
            
               információk szolgáltatása a szóban forgó szakpolitika gyakorlati végrehajtásához;
            
         
               c)
            
            
               véleménycsere a legújabb bevált gyakorlatokról és a piac számára esetleg problémát jelentő kérdések nyomon követésének biztosítása.
            
         3. cikk
   Konzultáció
   A Bizottság a fizetési rendszereket illetően bármilyen kérdésben konzultálhat a csoporttal, beleértve a pénzforgalmi szektorhoz és a felhasználókhoz kapcsolódó csalások megelőzésére vonatkozó kérdéseket is.
   4. cikk
   Tagság – kinevezés
   (1)   A csoport legfeljebb 50 tagból áll.
   (2)   A csoport tagjait a Bizottság jelöli ki a 2. cikkben említett terület szakértői közül az alábbiakhoz irányuló részvételi felhívást követően:
   
               a)
            
            
               a pénzforgalmi ágazat képviselői, beleértve a vállalatokat és a szervezeteket;
            
         
               b)
            
            
               fizetési szolgáltatások felhasználóinak képviselői, beleértve a vállalatokat és a szervezeteket;
            
         
               c)
            
            
               a pénzforgalmi csalások megelőzésében szorosan részt vevő magánszervezetek képviselői;
            
         
               d)
            
            
               a 2. cikkben említett területen tudományos háttérrel vagy elismert szakértelemmel rendelkező egyének.
            
         (3)   A (2) bekezdésben említett tagok írásban fejezik ki részvételi szándékukat a csoportban.
   (4)   A Bizottság az egyes szakértők jogosultságát az alábbi feltételek alapján értékeli:
   
               a)
            
            
               a csoport megbízatási területén bizonyítható szaktudás és szakértelem;
            
         
               b)
            
            
               friss gyakorlati jártasság vagy tapasztalat;
            
         
               c)
            
            
               a pénzügyi szférában szokásos nyelv olyan szintű ismerete, amely révén a szakértő részt tud venni a megbeszéléseken, és jelentéseket tud megfogalmazni az adott nyelven.
            
         A benyújtott részvételi pályázatokhoz dokumentációt kell mellékelni, amely igazolja, hogy a javasolt szakértő megfelel az ebben a bekezdésben meghatározott feltételeknek.
   (5)   A Bizottság a tagok kinevezésekor figyelembe veszi, hogy minden érintett fél érdekeit képviselni kell. Ezenfelül, a Bizottság biztosítja a felhasználók arányos képviseletét, a földrajzilag arányos képviseletet, valamint – a beérkező javaslatok alapján – a nemek arányának kiegyensúlyozottságát.
   (6)   A megfelelőnek bizonyuló, de ki nem nevezett javasolt szakértők várólistára kerülhetnek, amelyet a Bizottság a helyettesek kinevezésére használhat.
   (7)   A következő rendelkezéseket kell alkalmazni:
   
               a)
            
            
               a pénzforgalmi ágazat, a fizetési szolgáltatások felhasználói vagy a pénzforgalmi csalások megelőzésében szorosan részt vevő magánszervezetek által javasolt tagokat érdekelt felekként nevezik ki;
            
         
               b)
            
            
               a tudományos háttérrel vagy elismert szakértelemmel rendelkező tagokat személyes minőségükben nevezik ki;
            
         
               c)
            
            
               a csoport tagjainak megbízatása a csoport első ülésével kezdődik; a tagok helyettesítésükig vagy megbízatásuk végéig hivatalban maradnak;
            
         
               d)
            
            
               a csoport tanácskozásaihoz hatékonyan hozzájárulni többé nem képes, illetve a tisztségről lemondó, vagy az e cikkben vagy a Szerződés 287. cikkében foglalt feltételeket nem teljesítő tag helyére hivatali idejének végéig terjedő időszakra új tagot nevezhetnek ki;
            
         
               e)
            
            
               a személyükben kinevezett tagok évente írásban kötelezik magukat arra, hogy a köz érdekében járnak el, valamint írásban nyilatkoznak arról is, hogy mentesek-e a pártatlanságukat veszélyeztető érdekektől;
            
         
               f)
            
            
               a tagok nevét közzéteszik a szakértői csoportok európai bizottsági jegyzékében, valamint a Belső Piaci és Szolgáltatási Főigazgatóság internetes oldalán; a tagok nevének összegyűjtését, feldolgozását és közzétételét a 45/2001/EK rendelettel összhangban kell végrehajtani.
            
         5. cikk
   Működés
   (1)   A csoport elnöke a Bizottság képviselője.
   (2)   A Bizottsággal egyetértésben a csoport feladatkörébe tartozó egyedi kérdések tanulmányozására alcsoportokat lehet létrehozni, amint feladataikat teljesítik, az alcsoportokat feloszlatják.
   (3)   A Bizottság képviselője meghatározott szaktudással rendelkező szakértőket vagy megfigyelőket kérhet fel, akik a csoport és az alcsoportok munkájában vesznek részt.
   (4)   A csoport vagy alcsoport tanácskozásain való részvétel során szerzett információk nem terjeszthetők, amennyiben a Bizottság bizalmasnak nyilvánítja azokat.
   (5)   A csoport és az alcsoportok rendszerint bizottsági helyszínen üléseznek a Bizottság által meghatározott formában és időrendnek megfelelően. A csoport titkársági feladatait a Bizottság látja el. A terület iránt érdeklődő bizottsági tisztviselők is részt vehetnek a csoport és alcsoportjai ülésein.
   (6)   A csoport a Bizottság által elfogadott eljárási szabályzatminta alapján elfogadja eljárási szabályzatát.
   (7)   A Bizottság az adott dokumentum eredeti nyelvén interneten közzéteheti a csoport összefoglalóit, megállapításait, részmegállapításait vagy munkadokumentumait.
   6. cikk
   Az ülésekkel kapcsolatos kiadások
   (1)   A tagok, a szakértők és a megfigyelők részéről felmerülő utazási és – adott esetben – tartózkodási költségeket a Bizottság a külső szakértőknek nyújtandó költségtérítésre irányadó bizottsági szabályoknak megfelelően visszatéríti.
   (2)   A tagok, szakértők és megfigyelők tevékenységükért nem részesülnek javadalmazásban.
   (3)   Az ülésekkel kapcsolatos kiadásokat azon éves költségvetés keretein belül kell visszatéríteni, amelyet a Bizottság felelős szolgálatai a csoport tevékenységére különítettek el.
   
      Kelt Brüsszelben, 2008. december 15-én.
      
         
            a Bizottság részéről
         
         Charlie McCREEVY
         
         
            a Bizottság tagja
         
      
   
   
      (1)  HL L 317., 2001.12.3., 1. o.
   
      (2)  HL L 8., 2001.1.12., 1. o.